Girolamo Riario

Girolamo Riario (1443 Savona – 1488 Forlì) oli Imolan ja Forlin kreivi ja paavi Sixtus IV:n veljenpoika. Hän oli yksi Pazzi-salaliiton johtajista.

Kunnianhimoinen Riario sai Imolan herruuden vuonna 1473. Paavi oli ostanut Imolan Milanon herttua Galeazzo Maria Sforzalta laajentaakseen Kirkkovaltion alueita. Kaupan ehtona oli, että Riario menisi naimisiin Sforzan aviottoman tyttären Caterina Sforzan kanssa, mikä tapahtui vuonna 1477. Riarion vaikutusvalta paavi Sixtukseen kasvoi vähitellen. Riario tuki paavin laajentumispolitiikkaa ja osallistui aktiivisesti Medicejä vastaan suunnatun Pazzi-salaliiton suunnitteluun. Pino Ordelaffin kuoltua 1480 Girolamo Riario sai myös Forlin haltuunsa. Riariota kohtaan tunnettiin kuitenkin paljon katkeruutta hänen Medicejä vastaan punomiensa juonten tähden, ja vuonna 1488 Riario kuoli salamurhan uhrina.

Lähteet 

Vuonna 1443 syntyneet
Vuonna 1488 kuolleet
Italialaiset aateliset